Poe er en AI-bamse til børneværelset

Jeg husker adskillige gyserfilm, hvor der optræder et stykke levende legetøj med ondt i sinde. Eksempelvis en nuttet udseende bamse. Derfor blinkede advarselslamperne også, da en pressemeddelelse om AI-bamsen Poe dukkede op i mailprogrammet.

Med sine triste øjne ser bamsen ganske harmløs ud. Naturligvis. Men hvad hvis jeg nu fortæller, at den har adgang til kunstig intelligens via ChatGPT og kan opdigte historier, baseret på input. Børns input vel at mærke.

Ifølge pressematerialet kan Poe både tale og forstå vores modersmål. De fortæller videre, at:

“Poe har en unik evne til at fortælle historier, som aldrig er ens to gange, og Poe er skabt til give en tryg og kreativ oplevelse for børn i alle aldre, når de for eksempel skal falde i søvn.”

Hvis du også synes, det lyder en smule skræmmende, kan jeg berolige med, at bamsen er helt og aldeles afhængig af en app, der kan lukkes ned. I virkeligheden er Poe nemlig bare en Bluetooth-højttaler i forklædning. Det er i app’en, magien sker. Den kan da også bruges til at spille musik, hvis man bliver træt af at høre på dens historier. Eller … det er jo i virkeligheden meningen.

Sød ser den ud, men …

Bamsen kom på markedet i hjemlandet USA tidligere på året, og er efter sigende blevet en stor succes. Så stor, så selskabet PLAYi har valgt at hente den hjem til Danmark. Lige i tide til julegaveindkøbene.

Prisen for Poe er på 499 kroner, hvilket egentlig ikke virker galt. Til gengæld koster det såkaldte “tokens” hver gang, der skal skal forfattes en ny historie. Historiefortællingsapp’en PlayAi Story Creator kan downloades gratis og der medfølger godt nok 150 tokens. Men, vær lige opmærksom på, at der skal betales ekstra, hvis barnet er virkelig glad for godnathistorier.

Poe skulle være på vej ud på butikshylderne i disse uger. Vi har blevet tilbudt at låne et eksemplar til test – det kunne vi naturligvis ikke afså. Hold øje med dette site i nær fremtid, hvis du vil læse vores mening.

Poe er en AI-bamse til børneværelset